钦定古今图书集成/方舆汇编/边裔典/第108卷 > 《山海经》 > 扶娄国
## 钦定古今图书集成/方舆汇编/边裔典/第108卷 > 《山海经》 > 扶娄国

“成王七年，南陲之南有扶娄之国。其人善能机巧变
化，易形改服。大则兴云起雾，小则入于纤毫之里。缀
金玉羽毛为衣裳，吐云喷火，鼓腹则如雷霆之声。或
化为犀象狮子、龙蛇犬马之状。或变为虎兕，或口吐
人于掌中，备百戏之乐，宛转屈曲于指间。见人形或
长数分，或复数寸，神怪欻忽衒丽。”于时乐府皆传此
伎，至末代犹学焉。得麤亡精，代代不绝，故俗谓之《婆
侯伎》，则扶娄之音，讹替至今。